חוקת פיליפ אורליק

חוקת פיליפ אורליק (באוקראינית: Конституція Пилипа Орлика) או חוקת בנדר, שכותרתה הרשמית היא האמנות וההחלטות של זכויות וחירויות צבא זפורוז'יה, ובאוקראינית: Договори і Постановлення Прав і вольностей Війська Запорозького) היא מסמך חוקתי שכתבו ההטמאן של צבא זפוריז'יה, פיליפ אורליק, זקני הקוזאקים והקוזאקים של צבא זפוריז'יה ב-5 באפריל 1710 בעיר בנדר (טיגינה) שבנסיכות מולדובה. לעיתים היא נקראת "החוקה הראשונה של אוקראינה".

החוקה כללה כינון פרלמנט והיבטים מובהקים של הפרדה בין שלוש הרשויות. היא הייתה בין הראשונות והמתקדמות בעולם בשעתה. היא נחתמה 38 שנים לפני פרסום "רוח החוקים" של מונטסקייה. החוקה לא זכתה להוקרה היסטורית כמו מסמכים היסטוריים מכוננים אחרים במאה ה-18, האמריקנית והצרפתית, בין השאר משום שכמעט לא זכתה למימוש. היא נקראת "חוקת פיליפ אורליק", על שם ההטמאן הגולה שנבחר והושבע עליה, וניסה לשחזר את הממלכתיות האוקראינית למשך כמה שנים. החוקה הגבילה את סמכותו המבצעת של ההטמאן, והקימה פרלמנט קוזאקי בשם "הראדה הכללית" או "המועצה הצבאית הכללית" (Генеральна військова рада).

המקור הישן בשפה האוקראינית, חתום על ידי אורליק, בליווי תעודה חתומה על ידי קרל השנים עשר, מלך שוודיה, נמצא בשנת 2008 על ידי חוקרים אוקראינים בארכיון המדינה הרוסי של חוקים עתיקים (Российский государственный архив древних актов) במוסקבה. המקור בשפה הלטינית שמור בארכיון הלאומי של שוודיה.

 רקע 
החוקה משוכללת ופרוגרסיבית כי במאות ה-17 וה-18 ההטמאנות האוקראינית הייתה קרובה מאוד לתרבות מערב אירופה, בין השאר בשל היותה היסטורית חלק מדוכסות ליטא הגדולה ואז מהכתר הפולני, לאחר האיחוד בין פולין לליטא. אציליה קיבלו השכלה רחבה, תחילה במוסדות ישועיים בפולין ואחר כך גם באקדמיה בקייב, והיא השקיעה בתרבות.

החוקה נכתבה בעיצומה של המלחמה הצפונית (1700-1721) במזרח אירופה. שנה לפני כתיבת החוקה, הכוחות של מלך שוודיה קארל ה-12 והטמאן אוקראינה, איוון מזפה, הפסידו לצאר הרוסי פיוטר הראשון בקרב פולטבה, ונאלצו להימלט לאימפריה העות'מאנית, אל העיר בנדר (היום בשטח מולדובה). בבנדר נכתבה החוקה, שביקשה ליצור מסד מוצק לשיקום הממלכתיות האוקראינית ולשמש בסיס לתקנות וזכויות, שלהן יערוב בעל הברית, המלך השוודי קארל. על כן, הפרק האחרון של החוקה הוא כתב ההסכמה של קארל לשמש פרוטקטור (מגן) לחוקה.

 היסטוריה 
ממוזער| טקסט מלא באוקראינית עתיקה
לאחר קרב פולטבה, כאשר צבאותיו של קרל השנים עשר משוודיה וההטמאן איוואן מזפה הובסו על ידי פיוטר הגדול (פיוטר הראשון, מלך רוסיה), פיליפ אורליק נשאר עם מזפה. אורליק, מזפה וכוחות הקוזאקים שלהם נסוגו לעיר בנדר (טיגינה) שבבסרביה (כיום במולדובה, אז באימפריה העות'מאנית). גם צבא הקוזאקים של זפוריז'יה התיישב באזור זה.

לאחר מותו של מזפה, ב-5 באפריל 1710, נבחר פיליפ אורליק להיטמאן של צבא זפוריז'יה. באותו יום, הוא פרסם את מסמך "הבריתות והחוקות של זכויות וחירויות של צבא זפוריז'יה". חוקת אורליק מכונה לעיתים בשמה של העיר בה הוכרזה, חוקת בנדר.

 סעיפי החוקה 
במסמך כותרת, הקדמה ו-16 סעיפים.

 הקדמה 
ההקדמה דנה בקצרה בהיסטוריה של הקוזאקים, במיתוס מוצאם הכוזרי והרוקסולאני, בעליית שבט הסיץ' הזפורוז'י ובנפילתו, כאשר תחת שלטונו של בוגדן חמלניצקי מרד נגד האיחוד הפולני-ליטאי ובסופו של דבר שירת את האימפריה הרוסית. על פי ההקדמה, תוך שימוש בכל האמצעים העומדים לרשותה, מוסקבה הגבילה וביטלה את זכויותיהם וחירויותיהם של שבטי זפוריז'יה ובסופו של דבר שעבדה את אומת הקוזאקים החופשית. הברית של איוואן מזפה עם קרל ה-12, מלך שוודיה, מוסברת כבלתי נמנעת, מתחייבת מהצורך לשחרר את המולדת. עצמאותה של המדינה החדשה מרוסיה מתוארת כמטרה העיקרית של חוקת בנדר.
ממוזער| שומר בארכיון הלאומי של שוודיה מדפדף באחד משני העותקים שנותרו של החוקה.

 סעיפים 1–5 
סעיפים 1–3 עסקו בעניינים אוקראיניים כלליים. הם הכריזו על האמונה האורתודוקסית המזרחית כאמונה של אוקראינה, וכדי לקדם את העצמאות ממוסקבה, על הפטריארכיה של קייב להשיג את הכפפתה ישירות לבירה האפוסטולית קונסטנטינופול. יש לאסור את מגורי אנשים המאמינים באמונות אחרות, כגון קתוליות, אסלאם ויהדות. נהר הסלוץ' הוגדר כגבול בין אוקראינה לפולין. הסעיפים הכירו גם בצורך בברית אנטי-רוסית בין אוקראינה לחאנות קרים.

סעיפים 4-5 שיקפו את האינטרסים של הקוזאקים הזפורוז'יים, שהיו רוב מכריע בהגירת בנדר. ההטמאן היה מחויב:
ממוזער|200x200 פיקסלים| ההטמאן פיליפ אורליק
 לגרש בעזרת קרל ה-12 את הרוסים משטחי זפורוז'יה
 להעניק את העיר טרכטמיריב (Trakhtemyriv) לתושבי זפורוז'יה כדי שתשמש כבית חולים, ו -
 לאסור על מי שאינם זפורוז'ים להיות בעלים של כל דבר בשטחי זפורוז'יה.

 סעיפים 6–16 
סעיפים 6–10 הגבילו את סמכויות ההטמאן והקימו פרלמנט קוזקי, בדומה למועצה מורחבת של קצינים, אשר היה אמור להתכנס שלוש פעמים בשנה. המועצה הכללית הייתה אמורה להיות מורכבת לא רק מהמטה הכללי וממפקדי רגימנטים, אלא גם מ"אדם מצטיין וראוי מכל רגימנט".

סעיפים 11–16 הגנו על זכויות הערים, הגבילו את מיסוי האיכרים והקוזאקים העניים, והגבילו את בעלי הפונדקים. קרל ה-12, מלך שוודיה ו"מגן אוקראינה", היה במקרה בבנדר באותה תקופה, ואישר את הסעיפים הללו.

 השפעה 
מכיוון שאוקראינה לא הצליחה לשקם את ממלכתיותה וחלקה עם פולין את ההיעלמות מהמפה עד סוף מלחמת העולם הראשונה, חוקת אורליק לא נלמדה ואינה מוכרת כחלק מהקונסטיטוציונליזם באירופה בפרט ובמערב בכלל. רוסיה פעלה להשכחת הממלכתיות האוקראינית. ההטמאן מזפה, שאורליק היה כפוף לו, ידוע כבוגד בשל עריקתו לצד השוודי – צ'ייקובסקי הקדיש לכך אופרה – הגם שלפני עריקתו הפר הצאר פיוטר את מחויבותו להגן על ההטמאנות מפני השוודים וזנח את אוקראינה לפלישתם ולמדיניות של אדמה חרוכה.

 הנצחה 
שמאל|ממוזער|300x300 פיקסלים| האנדרטה במבצר טיגינה (בנדר)
ב-9 באפריל 2010, יום השנה ה-300 ליצירת החוקה, נחנכה אנדרטה בבנדר. האנדרטה היא בצורת ספר ובו חרוטים מידע על תולדות כתיבת החוקה וכן שמה המלא באוקראינית ובלטינית.

 לקריאה נוספת 
 Dogovor i postanovlenie mezhdu Get'manom Orlikom i voiskom Zaporozhskim v 1710, in Chteniia v Imperatorskom obshchestve istorii i drevnostei rossiiskikh (מוסקבה 1858)
 Krupnyts'kyi, B. Het'man Pylyp Orlyk i ioho politychna diial'nist''' (1672–1742) (ורשה 1938)
 Vasylenko, M. The Constitution of Pylyp Orlyk, AUA, 6, nos 3-4 (1958)
 Sliusarenko, AH; Tomenko, MV Istoriia Ukrainskoi Konstytytsii,'' "Znannia," (אוקראינה 1993),

 קישורים חיצוניים 

 אנציקלופדיה של אוקראינה
 נוסח חוקת פיליפ אורליק
 מידע על החוקה
 חתימתו של פיליפ אורליק ("Contenta Pactorum") – גרסה לטינית קצרה
 מידע על החוקה באתר אוניברסיטת הרווארד

 הערות שוליים 

קטגוריה:1710
קטגוריה:מולדובה: היסטוריה
קטגוריה:קוזאקים
קטגוריה:אוקראינה: היסטוריה
קטגוריה:אוקראינה: חוק ומשפט
קטגוריה:חוקות